Grausová, Natália, poslankyňa NR SR (2018-05-15):
Vážený pán predsedajúci, pán minister, kolegyne, kolegovia poslanci, prečítam vám výzvu Slovania za mier!, ktorú ma požiadali, aby som toto predniesla, požiadalo Združenie slovenskej inteligencie Korene a Slovakia plus: Slovania za mier! Víťazstvo nad nemeckým hitlerovským nacizmom je bezpochyby jedna z najvýznamnejších udalostí novodobých ľudských dejín. Vďaka za to patrí hlavne slovanským národom, najmä ruskému, ktorý na oltár mieru priniesol najväčšie obete v podobe desiatok miliónov ľudských životov a nevyčísliteľných materiálnych strát. Pri príležitosti 73. výročia Dňa víťazstva nad fašizmom sme však nútení konštatovať, že na túto tragickú a zároveň hrdinskú skutočnosť sa dnes trestuhodne zabúda, čo zneužívajú militantné sily a pripravujú ďalšiu vojenskú katastrofu. Verní mierumilovnej a tvorivej podstate charakteru slovanských národov, s úctou k obetiam a s vďakou za vybojovaný mier rozhodne odmietame všetky pokusy vyvolať – tentoraz na čele s útočným paktom NATO – ďalší vojnový konflikt v Európe, ako to v roku 1999 spáchali voči dnes už bývalej Juhoslávii. S presvedčením, že akákoľvek vojenská konfrontácia môže prerásť do globálnej vojny, stať sa osudovou pre Európu aj svet a byť konečnou kapitolou dejín ľudstva, vyzývame všetky mierové sily, aby si nedali vnútiť účasť na štvavej kampani proti Rusku ako „nepriateľovi mierovej spolupráce národov“. Rusko vojnu nepotrebuje a Rusko neohrozuje našu bezpečnosť a neohrozuje našu suverenitu. V tomto zmysle vyzývame predstaviteľov Slovenskej republiky, aby nevysielali slovenských vojakov do Poľska, Litvy, Lotyšska a Estónska, kde majú byť nasadení ako súčasť tzv. aspektu odstrašovania. V skutočnosti však ide o provokovanie, čo by v prípade vojenského konfliktu znamenalo ich istú smrť! Ako neslobodný národ sme takmer celé naše dejiny museli bojovať za cudzie záujmy a cudzí prospech. Od 1. januára 1993 sme slobodný, zvrchovaný a rovnoprávny subjekt medzinárodného práva. Hlásime sa k svojim právam – ako k výsade rozhodovať o svojom osude – a to s plnou zodpovednosťou. Odmietame vojny v akejkoľvek podobe a naším programom je mier, vzájomná pomoc a partnerská tvorivá spolupráca národov a štátov! V Bratislave 2. mája 2018. Vydalo Združenie slovenskej inteligencie Korene a Slovakia plus, signatári akademický maliar Viliam Hornáček predseda, doc. Július Binder, doc. Rydlo Jozef, Ing. Jozef Zajac, vysokoškolský pedagóg, Viktor Timura, filozof, kulturológ a spisovateľ, Štefan Kvietik, herec, Mgr. Rezník Jaroslav, čestný predseda Slovenského zväzu spisovateľov, spisovateľ, doc. Ján Dudáš, majster sólista Slovenského národného divadla, opery, Ivan Ožvát, doc. František Škvrnda, MUDr. Ivan Hudec, spisovateľ, Gregor Papuček, básnik a spisovateľ, PhDr. Marián Servátka, trojnásobný v minulosti veľvyslanec za Slovenskej republiky, Ľudovít Števko, publicista, podpredseda Slovenskej asociácie novinárov, prof. Husár, prof. Klinda Ferdinand, doc. Hrivík, Edita Dürrerová, predsedníčka Združenia slovanskej vzájomnosti a tak ďalej a tak ďalej. Chcem, teda je tých signatárov ešte veľa, nebudem ich všetkých čítať, ale odovzdávam to teraz pánu ministrovi obrany. Nech sa páči. (Rečníčka odovzdala výzvu ministrovi obrany.) Zároveň vás chcem vyzvať tak ako moji predrečníci, kolegovia z mojej strany, že naozaj rozmyslite si, ako budete hlasovať. Pán minister, uvedomte si dôsledky toho, čo bude znamenať vyslanie týchto vojakov. Okrem toho navrhujem, aby tí, ktorí zahlasujú za vyslanie slovenských vojakov na hranice s Ruskom, keď tento návrh prejde, aby boli zaviazaní ísť na tieto hranice do prvých línií, a ak majú synov, tak zaviazať týchto, aj týchto synov, aby aj oni išli do prvých línií. A ak tento návrh prejde do druhého čítania, dám to ako pozmeňujúci návrh, tento návrh. Ďakujem.